b'\n_START_ARTICLE_\nVisarion Sarai\n_START_SECTION_\nOriginea \xc8\x99i preg\xc4\x83tirea\n_START_PARAGRAPH_\nS-a n\xc4\x83scut \xc3\xaen anul 1714 (dup\xc4\x83 propria sa m\xc4\x83rturisire, avea 30 de ani \xc3\xaen 1744) \xc3\xaen satul Majdan (Mrkonji\xc4\x87 Grad) din Bosnia, fiind botezat cu numele de Nicolae. P\xc4\x83rin\xc8\x9bii s\xc4\x83i se numeau Maxim \xc8\x99i Maria \xc8\x99i s-au mutat dup\xc4\x83 na\xc8\x99terea lui Nicolae la Kostajnica, localitate situat\xc4\x83 ast\xc4\x83zi pe teritoriul Croa\xc8\x9biei._NEWLINE_La v\xc3\xa2rsta de 18 ani a plecat \xc3\xaen \xc8\x9aara Sf\xc3\xa2nt\xc4\x83 \xc8\x99i a intrat \xc3\xaen M\xc4\x83n\xc4\x83stirea Sf\xc3\xa2ntul Sava de l\xc3\xa2ng\xc4\x83 Ierusalim. Acolo a fost c\xc4\x83lug\xc4\x83rit de c\xc4\x83tre patriarhul Ierusalimului \xc3\xaen anul 1738, primind cu aceast\xc4\x83 ocazie numele monahal de Visarion. \xc3\x8entors din \xc8\x9aara Sf\xc3\xa2nt\xc4\x83, a trecut o vreme pe la m\xc4\x83n\xc4\x83stirile din Muntele Athos \xc8\x99i s-a stabilit apoi la m\xc4\x83n\xc4\x83stirea Pakra din Slavonia. Acolo a slujit timp de aproape \xc8\x99apte ani ca ierodiacon \xc8\x99i ca ieromonah. A tr\xc4\x83it c\xc3\xa2\xc8\x9biva ani \xc3\xaentr-o pe\xc8\x99ter\xc4\x83 ca sihastru._NEWLINE_Nu a avut studii. A fost descris de academicianul David Prodan drept \xe2\x80\x9esimplu, incult, ap\xc4\x83r\xc3\xa2nd \xc3\xaen chip de ascet, o figur\xc4\x83 menit\xc4\x83 a r\xc4\x83scoli fanatismul religios popular, una din acele apari\xc8\x9bii care aprind imagina\xc8\x9bia celor simpli\xe2\x80\x9d.\n_START_SECTION_\nActivitatea sa din Banat \xc8\x99i Transilvania\n_START_PARAGRAPH_\nPatriarhul Arsenie al IV-lea Jovanovi\xc4\x87 \xc5\xa0akabenta, refugiat el \xc3\xaensu\xc8\x99i pe teritoriul controlat de Imperiul Habsburgic \xc3\xaen timpul \xc3\xaemp\xc4\x83ratului Leopold I, recunoscut ca patriarh al s\xc3\xa2rbilor (1725-1737) \xc8\x99i mitropolit de Carlovi\xc8\x9b (1737-1748), l-a trimis \xc3\xaen ianuarie 1744 pe Visarion Sarai \xc3\xaen Banat \xc8\x99i Transilvania pentru a-i scoate pe rom\xc3\xa2ni de sub jurisdic\xc8\x9bia Bisericii Rom\xc3\xa2ne Unite cu Roma \xc8\x99i a-i pune sub juridic\xc8\x9bia ierarhiei ortodoxe s\xc3\xa2rbe\xc8\x99ti. \xc3\x8entr-un interogatoriu organizat la Sibiu la 27 aprilie 1744, el a declarat c\xc4\x83 a plecat de la M\xc4\x83n\xc4\x83stirea Pakra cu un pa\xc8\x99aport eliberat de mitropolitul Arsenie Jovanovi\xc4\x87. Probabil \xc3\xaen\xc8\x9belegea limba rom\xc3\xa2n\xc4\x83, \xc3\xaens\xc4\x83 predicile le \xc8\x9binea prin traduc\xc4\x83tor._NEWLINE_A trecut mai \xc3\xaent\xc3\xa2i pe la m\xc4\x83n\xc4\x83stirea Hodo\xc8\x99-Bodrog \xc8\x99i s-a stabilit la Lipova, propov\xc4\x83duind abandonarea uniatismului \xc8\x99i re\xc3\xaentoarcerea rom\xc3\xa2nilor c\xc4\x83tre credin\xc8\x9ba ortodox\xc4\x83. A \xc3\xaen\xc4\x83l\xc8\x9bat pe dealul de la marginea ora\xc8\x99ului o cruce de lemn ce se p\xc4\x83streaz\xc4\x83 \xc8\x99i ast\xc4\x83zi \xc3\xaen una din absidele exterioare ale bisericii \xe2\x80\x9eAdormirea Maicii Domnului\xe2\x80\x9d din ora\xc8\x99. La scurt\xc4\x83 vreme a ap\xc4\x83rut sub cruce un izvor de ap\xc4\x83, r\xc4\x83mas \xc3\xaen amintirea localnicilor cu denumirea \xe2\x80\x9eIzvorul Sf\xc3\xa2ntului\xe2\x80\x9d. Potrivit unor m\xc4\x83rturii, apa izvorului avea virtu\xc8\x9bi terapeutice neobi\xc8\x99nuite. Crucea de pe deal a devenit un loc de pelerinaj al rom\xc3\xa2nilor ortodoc\xc8\x99i, iar autorit\xc4\x83\xc8\x9bile imperiale austriece au interzis acele pelerinaje._NEWLINE_Ieromonahul Visarion a trecut \xc3\xaen Ardeal la 11 martie 1744, \xc3\xaenso\xc8\x9bit de trei negustori arom\xc3\xa2ni: Dima Nino, Gheorghe Nicola \xc8\x99i Gavril\xc4\x83 Bistro. Dup\xc4\x83 o primire triumfal\xc4\x83 \xc3\xaen satul Dobra, c\xc4\x83lug\xc4\x83rul s-a \xc3\xaendreptat apoi spre M\xc4\x83rginimea Sibiului, predic\xc3\xa2nd \xc3\xaen localit\xc4\x83\xc8\x9bile traversate \xc3\xaempotriva unia\xc8\x9biei. A trecut prin Deva, Or\xc4\x83\xc8\x99tie, Sebe\xc8\x99, Miercurea Sibiului \xc8\x99i S\xc4\x83li\xc8\x99te, unde a c\xc4\x83utat s\xc4\x83-i conving\xc4\x83 pe rom\xc3\xa2ni s\xc4\x83 se lepede de Unirea cu Roma._NEWLINE_\xe2\x80\x9eL\xc4\x83s\xc3\xa2ndu-se adulat ca sf\xc3\xa2nt, str\xc4\x83b\xc4\x83tu Transilvania de sud dinspre Dobra spre S\xc4\x83li\xc8\x99te, propov\xc4\x83duind prin t\xc4\x83lmaci, \xc3\xaen cuvintele cele mai simple, lep\xc4\x83darea de unire, care este os\xc3\xa2nda ve\xc8\x99nic\xc4\x83.\xe2\x80\x9d_NEWLINE_Istoricul George Bari\xc8\x9biu scria \xc3\xaen P\xc4\x83r\xc8\x9bi alese din istoria Transilvaniei pre dou\xc4\x83 sute de ani \xc3\xaen urm\xc4\x83 (1889-1891) c\xc4\x83 \xe2\x80\x9eel \xc3\xaens\xc4\x83 nici nu sim\xc8\x9bea trebuin\xc8\x9ba de a \xc3\xaentinde vorb\xc4\x83 mult\xc4\x83 \xc8\x99i a \xc8\x9binea prelegeri de dogmatic\xc4\x83, precum f\xc4\x83ceau iezui\xc8\x9bii. Prin cuvinte scurte, dar sp\xc4\x83im\xc3\xa2nt\xc4\x83toare... \xc8\x99tiu s\xc4\x83 bage \xc3\xaen fiori pe miriadele de oameni. Vai de capul vostru, a\xc8\x9bi v\xc3\xa2ndut sufletele voastre; dezlegarea mor\xc8\x9bilor vo\xc8\x99tri nu e dezlegare, ci os\xc3\xa2nd\xc4\x83; parastase, pomeni \xc8\x99i s\xc4\x83rindare le-a\xc8\x9bi pl\xc4\x83tit cu totul \xc3\xaen de\xc8\x99ert la popi nelegiu\xc8\x9bi, la popi nepopi; baptismul (botezul) pruncilor vo\xc8\x99tri, nelegiuit; de ace\xc8\x99tia \xc3\xael doare pe el mai mult\xe2\x80\x9d._NEWLINE_Autorit\xc4\x83\xc8\x9bile imperiale austriece l-au arestat pe ieromonahul Visarion, din ordinul generalului Czernin, \xc3\xaen aprilie 1744, \xc3\xaen timp ce acesta se \xc3\xaendrepta spre Sibiu. Episcopul Inocen\xc8\x9biu Micu-Klein a refuzat interven\xc8\x9bia \xc3\xaempotriva lui Sarai, ar\xc4\x83t\xc3\xa2nd c\xc4\x83 mijloacele violente nu-i sunt \xc3\xaeng\xc4\x83duite, iar deplasarea sa \xc3\xaen M\xc4\x83rginimea Sibiului (de unde era originar) va avea loc doar dac\xc4\x83 va fi respectat\xc4\x83 Diploma Leopoldin\xc4\x83. Neintervenind \xc3\xaempotriva lui Sarai, episcopul Micu a fost citat la Viena, pentru a da socoteal\xc4\x83._NEWLINE_Sarai a fost \xc3\xaentemni\xc8\x9bat la Sibiu \xc8\x99i interogat la 27 aprilie 1744, dar a refuzat s\xc4\x83 r\xc4\x83spund\xc4\x83 la \xc3\xaentreb\xc4\x83rile referitoare la predica sa \xc3\xaempotriva unia\xc8\x9biei. Autorit\xc4\x83\xc8\x9bile l-au transportat apoi la Alba Iulia, Deva, Hunedoara, Timi\xc8\x99oara, Osijek \xc8\x99i Raab (azi Gy\xc5\x91r), iar apoi \xc3\xaen temni\xc8\x9ba de la Kufstein din mun\xc8\x9bii Tirolului, una dintre cele mai stricte \xc3\xaenchisori austriece. Se presupune c\xc4\x83 ar fi murit acolo \xc3\xaen urma torturilor, de\xc8\x99i exist\xc4\x83 \xc8\x99i ipoteza c\xc4\x83 ar fi fost eliberat la presiunea oficialit\xc4\x83\xc8\x9bilor diplomatice ruse din Viena._NEWLINE_Arestarea lui Visarion nu a dus la \xc3\xaencetarea tulbur\xc4\x83rilor religioase \xc3\xaempotriva Unirii cu Roma. C\xc4\x83rturarul unit Samuil Micu Klein a scris c\xc4\x83 ieromonahul Visarion, \xe2\x80\x9ec\xc4\x83ruia \xc3\xaei ie\xc8\x99ise vestea c\xc4\x83 e sf\xc3\xa2nt\xe2\x80\x9d, \xe2\x80\x9etare au \xc3\xaenfrico\xc8\x99at pe rom\xc3\xa2ni de c\xc4\x83tre unire... destul c\xc4\x83 oamenii din margine au r\xc4\x83mas jum\xc4\x83t\xc4\x83\xc8\x9bi\xc8\x9bi \xc3\xaen credin\xc8\x9b\xc4\x83 \xc8\x99i dup\xc4\x83 paisprezece ani, cu totul s-au f\xc4\x83cut neuni\xc8\x9bi\xe2\x80\x9d. Istoricul Silviu Dragomir afirm\xc4\x83 c\xc4\x83 \xe2\x80\x9erevolu\xc8\x9bia declan\xc8\x99at\xc4\x83 de Visarion deschide seria revolu\xc8\x9biilor na\xc8\x9bional-biserice\xc8\x99ti, ce vor mistui pacea \xc8\x99i lini\xc8\x99tea st\xc4\x83p\xc3\xa2nitorilor Ardealului rom\xc3\xa2nesc, de-a lungul \xc3\xaentregului secol al XVIII-lea\xe2\x80\x9d.\n_START_SECTION_\nCanonizare\n_START_PARAGRAPH_\n\xc3\x8en \xc8\x99edin\xc8\x9ba sa din 28 februarie 1950 Sf\xc3\xa2ntul Sinod al Bisericii Ortodoxe Rom\xc3\xa2ne a hot\xc4\x83r\xc3\xa2t canonizarea unor sfin\xc8\x9bi de neam rom\xc3\xa2n, \xc3\xaentre care: Calinic de la Cernica, mitropoli\xc8\x9bii Ilie Iorest \xc8\x99i Sava Brancovici ai Transilvaniei, Ioan Valahul, Visarion Sarai, Sofronie de la Cioara \xc8\x99i Oprea Nicolae (Micl\xc4\x83u\xc8\x99) din S\xc4\x83li\xc8\x99te. Ieromonahul Visarion Sarai a fost trecut \xc3\xaen r\xc3\xa2ndul sfin\xc8\x9bilor m\xc4\x83rturisitori, \xc3\xaempreun\xc4\x83 cu c\xc4\x83lug\xc4\x83rul Sofronie de la Cioara \xc8\x99i \xc8\x9b\xc4\x83ranul Oprea Nicolae (Micl\xc4\x83u\xc8\x99), pr\xc4\x83znuirea lor urm\xc3\xa2nd s\xc4\x83 aib\xc4\x83 loc \xc3\xaen ziua de 21 octombrie. Justificarea canoniz\xc4\x83rii lor a fost urm\xc4\x83toarea: \xe2\x80\x9esmeri\xc8\x9bii \xc3\xaentre ieromonahi Visarion \xc8\x99i Sofronie, care au surpat cu virtutea \xc8\x99i cu p\xc4\x83timirile lor puterea vr\xc4\x83jma\xc8\x99ilor Ortodoxiei \xc8\x99i \xc3\xaempreun\xc4\x83 cu drept-credinciosul cre\xc8\x99tin Oprea, care a pecetluit cu moartea statornicia lui \xc3\xaen credin\xc8\x9ba p\xc4\x83rin\xc8\x9bilor no\xc8\x99tri, s\xc4\x83 se numere cu Sfin\xc8\x9bii \xc8\x99i s\xc4\x83 se cinsteasc\xc4\x83 dup\xc4\x83 toat\xc4\x83 pravila ca Sfin\xc8\x9bi M\xc4\x83rturisitori \xc8\x99i Mucenici, \xc3\xaen tot cuprinsul Bisericii noastre\xe2\x80\x9d._NEWLINE_Proclamarea solemn\xc4\x83 a canoniz\xc4\x83rii lor a avut loc la 21 octombrie 1955 \xc3\xaen Catedrala ortodox\xc4\x83 din Alba Iulia. Ieromonahul Nicolae Mladin (viitor mitropolit al Ardealului) a rostit o predic\xc4\x83 cu acel prilej, afirm\xc3\xa2nd c\xc4\x83 cei trei sfin\xc8\x9bi noi \xe2\x80\x9enu reprezint\xc4\x83 numai c\xc3\xa2teva vrednicii personale, crescute cine \xc8\x99tie cum, ca din \xc3\xaent\xc3\xa2mplare \xc3\xaen s\xc3\xa2nul Bisericii noastre, ei nu sunt m\xc4\x83rturisitori izola\xc8\x9bi ai unei credin\xc8\x9be pur personale, ci ei sunt piscuri de sfin\xc8\x9benie sprijinit\xc4\x83 pe umerii uria\xc8\x99i ai credin\xc8\x9bei Bisericii \xc3\xaentregi, sunt valuri de lumin\xc4\x83 din marea t\xc4\x83l\xc4\x83zuire a valurilor de credin\xc8\x9b\xc4\x83 ce au umplut veacurile zbuciumate ale istoriei credincio\xc8\x99ilor rom\xc3\xa2ni din Ardeal\xe2\x80\x9d._NEWLINE_Hot\xc4\x83r\xc3\xa2rea Bisericii Ortodoxe Rom\xc3\xa2ne a fost \xc3\xaensu\xc8\x99it\xc4\x83 de Sf\xc3\xa2ntul Sinod al Bisericii Ortodoxe S\xc3\xa2rbe, la 14 iunie 1962. Pr\xc4\x83znuirea sa are loc la data de 21 octombrie, conform calendarului iulian.'